Ny Apple TV 4K på vej – her er nyhederne, du kan se frem til

Der er gået tre år siden Apple TV senest fik en gedigen opdatering. Men der kommer en ny udgave til efteråret, hævder websitet 9to5mac – og Apple ser ud til at skrue op for både musklerne og funktionerne.

Den nuværende Apple TV 4K kører på A15 Bionic-chippen, som var hurtig i 2022, men i dag begynder at halte bagefter. Den kommende model ventes at få enten en A17 Pro chip eller den nyere A18 chip, som findes i iPhone 16. Begge kan ikke bare trække tunge spil – perfekt timing med Apples nye Games-app på vej – men også åbne døren til nye AI-funktioner.

Apple er nemlig i fuld gang med at drysse sin AI-platform, Apple Intelligence, ud på alle enheder – og Apple TV står nu for tur. Det kan betyde, at du kan få personlige anbefalinger baseret på dit humør, hoppe direkte til “scenen, hvor de står på stranden” uden at spole, eller få oplysninger om musikken i baggrunden på et øjeblik.

Hjemmelavet trådløs forbindelse

9to5mac hævder også at Apple TV 4K udstyres med et Wi-Fi- og Bluetooth-chipdesign, der er udviklet af Apple selv. Ifølge kilder skal det give bedre energieffektivitet, hurtigere forbindelser og tættere integration med andre Apple-enheder – især i smart home-sammenhæng.

En mere spekulativ, men spændende mulighed er et indbygget kamera. Det vil gøre det muligt at bruge FaceTime direkte på tv’et uden at hive iPhonen frem – og måske endda styre tv’et med håndbevægelser. TvOS understøtter allerede FaceTime via iPhone-kameraet, så et indbygget kamera ville være en naturlig opgradering.

Apple TV 4K får sjældent en ny hardwareudgave, og derfor plejer Apple at pakke ekstra meget nyt ind, når det sker. Hvis de nuværende rygter holder vand, kan 2025-modellen blive den mest markante opdatering af boksen nogensinde.

LÆS OGSÅ vores test af Apple TV 4K.

Ny Apple TV 4K på vej – her er nyhederne, du kan se frem til