Apple har fire nye produkter klar – men én fiasko holder dem tilbage

Apple har sendt en lind strøm af nye produkter på gaden den seneste måned, men bag kulisserne ser der ud til at stå endnu mere hardware og samle støv. Ikke fordi Apple mangler nye gadgets. Problemet ser i stedet ud til at være Siri.

Ifølge et nyt rygte er mindst fire Apple-produkter klar til lancering, men bliver holdt tilbage, fordi Apples nye AI-version af Siri stadig ikke er klar. Det drejer sig om en ny Apple TV 4K, en HomePod mini 2, en HomePod 3 og den smartskærm til hjemmet, som længe har været rygtet under navne som “HomePad” og “HomePod Touch”.

Det er en bemærkelsesværdig situation. Apple plejer at have stålkontrol over både hardware, software og lanceringstidspunkt. Men lige nu ligner Siri en prop i systemet. Hvor Apple tidligere kunne pege på leverandører eller chipmangel, er flaskehalsen denne gang deres egen AI-satsning.

Siri er blevet Apples største stopklods

Siri skulle oprindeligt have fået store AI-forbedringer langt tidligere, men planerne er flere gange gledet. Apple meldte allerede i marts 2025 ud, at nogle af de mere personlige Siri-funktioner blev forsinket til 2026. Siden har Bloomberg og Reuters beskrevet, hvordan den større Siri-overhaling nu snarere ser ud til at blive et centralt element i iOS 27 senere i 2026 end i en mindre opdatering her i foråret.

Det forklarer også, hvorfor Apple tilsyneladende ikke bare trykker på knappen og sender de nye produkter ud nu. Ifølge Mark Gurman har Apple ønsket, at de nye HomePod- og Apple TV-modeller skulle komme med Apple Intelligence og den nye Siri som et vigtigt salgsargument. Uden den del risikerer produkterne at lande med et hul i fortællingen – og måske også i funktionaliteten.

Spændende nyhed står angiveligt allerede på lager

Det mest opsigtsvækkende rygte handler om Apples kommende smartskærm til hjemmet. Bloomberg har tidligere rapporteret, at produktet blev udskudt på grund af problemer med Apples AI-arbejde, og 9to5Mac gengiver nu Gurmans vurdering af, at enhederne i praksis allerede kan være produceret og bare venter på den rigtige software.

Hvis det holder stik, er det ikke bare endnu en forsinket gadget. Det er et tegn på, at Apple ser den nye Siri som selve nøglen til sin næste offensiv i det smarte hjem. En HomePod med skærm giver først for alvor mening, hvis stemmestyringen er hurtig, pålidelig og klog nok til at være hjemmets digitale kontrolcenter. Ellers ligner den hurtigt en dyr køkkenradio med display.

Måske godt nyt for køberne

For Apple er det pinligt, fordi Siri igen og igen ender som selskabets svage led i AI-kapløbet. Reuters har for nylig beskrevet, hvordan Apple arbejder på større Siri-forbedringer til 2026, blandt andet evnen til at håndtere flere kommandoer i samme forespørgsel. Det siger meget om, hvor langt selskabet stadig føler, at det har igen.

For forbrugerne er der dog også en mere positiv vinkel. Hvis Apple faktisk holder hardware tilbage for ikke at sende halvfærdige AI-funktioner på markedet, kan det være et tegn på, at selskabet har lært noget af den ujævne lancering af Apple Intelligence. Hellere vente end at købe endnu et Apple-produkt, der lover mere, end det kan levere på dag ét.

Apple har fire nye produkter klar – men én fiasko holder dem tilbage