Netflix på Apple TV får total makeover – og siger farvel til sidebaren

Efter måneder med teasere og gradvise udrulninger på andre platforme er Netflix’ helt nye Apple TV-app nu landet i version 3.0 – og det er et markant ansigtsløft.

Den mest iøjnefaldende ændring er, at den klassiske venstrestillede sidebar, som har været en fast del af Netflix siden 2018, er sendt på pension. I stedet ligger navigationen nu som en topmenu med punkter som Søg, Hjem, Serier, Film og Mit Netflix. Samtidig er Min liste blevet slået sammen med Mit Netflix for at give hurtigere adgang til dine egne serier og film.

Forsiden har også fået en makeover: Udvalgte titler præsenteres nu som store, isolerede kort med tydeligere informationer, mens øvrige sektioner får deres eget “hovedkort” med premieredato og beskrivelse. Når du scroller, vokser film- og seriekortene nu dynamisk, så trailer og info dukker op uden, at du skal klikke dig videre.

Netflix lover, at de forbedrede anbefalinger ikke kun bygger på din historik, men også på dine “øjeblikkelige stemninger og interesser”. Nye etiketter som Ny tilføjelse og Nr. 3 blandt film giver ekstra kontekst til, hvorfor en titel dukker op i dit feed.

Netflix viser det nye design frem.

Opdateringen kræver tvOS 17 eller nyere, og selvom den rulles ud bredt, kan nogle brugere være nødt til at opdatere appen manuelt via App Store på Apple TV. Læs eventuelt mere om opdateringen hos Netflix.

Og mens Apple TV-brugerne får nyt design, tester Netflix fortsat en anden stor nyhed på iOS: en AI-drevet søgefunktion, hvor du kan skrive ting som “Jeg vil se noget sjovt og opløftende” – og få personlige forslag tilbage.

Netflix på Apple TV får total makeover – og siger farvel til sidebaren